Illum, il-Kummissjoni Ewropea u l-Organizzazzjoni Dinjija tas-Saħħa (id-WHO) qed jospitaw b'mod konġunt fi Brussell, l-ewwel Summit Globali dwar it-Tilqim. L-għan tiegħu huwa li jaċċellera l-azzjoni globali biex jitwaqqaf it-tixrid tal-mard li jista' jiġi evitat bit-tilqim u li jaħdem kontra t-tixrid ta' miżinformazzjoni dwar it-tilqim madwar id-dinja. Jean-Claude Juncker, il-President tal-Kummissjoni Ewropea, qal: “Ma għandna l-ebda skuża li tiġġustifika għalfejn f'dinja żviluppata daqs tagħna, għad hemm tfal li qed imutu minħabba mard li suppost ilu żmien li nqered. Agħar minn hekk hu l-fatt li għandna s-soluzzjoni f'idejna iżda mhux qed tintuża bis-sħiħ. It-tilqim diġà jipprevjeni bejn 2 u 3 miljun mewta fis-sena u jista' jipprevjeni 1.5 miljun mewta oħra jekk titjieb il-kopertura tat-tilqim globali. Is-Summit tal-lum huwa opportunità biex tiġi indirizzata din il-lakuna. Il-Kummissjoni se tkompli taħdem mal-Istati Membri tal-UE fl-isforzi nazzjonali tagħhom u mas-sħab tagħna li llum jinsabu hawnhekk magħna. Din hija sfida globali li rridu nindirizzaw issa flimkien.” Dr Tedros Adhanom Ghebreyesus, id-Direttur Ġenerali tal-Organizzazzjoni Dinjija tas-Saħħa qal: “Wara ħafna snin ta' progress, ninsabu f'mument kritiku ta' bidla deċiżiva. Il-ħosba qed terġa' titfaċċa, tant li 1 minn kull 10 tifel u tifla għadu mhux qed jingħata t-tilqim essenzjali tat-tfal,” qal Dr Tedros, “Irridu nerġgħu lura fit-triq it-tajba. Iżda dan jista' jsir biss jekk niżguraw li kulħadd ikun jista' jibbenefika mill-benefiċċji li jipprovdi t-tilqim, u jekk il-gvernijiet u s-sħab jinvestu fl-immunizzazzjoni bħala ġid soċjali u dritt għal kulħadd. Issa huwa ż-żmien li jiżdiedu l-isforzi biex it-tilqim jitqies bħala parti essenzjali tas-saħħa għal kulħadd.” Waqt il-ftuħ tas-Summit, il-President Juncker u Dr Tedros appellaw għal intensifikazzjoni urġenti tal-isforzi biex jitwaqqaf it-tixrid tal-mard li jista' jiġi evitat bit-tilqim, bħall-ħosba. Fl-aħħar 3 snin, 7 pajjiżi, li jinkludu 4 mir-reġjun Ewropew, tilfu l-istatus tagħhom ta' pajjiż li elimina l-ħosba. It-tifqigħat il-ġodda huma konsegwenza diretta tal-lakuni fil-kopertura tat-tilqim, anke fost l-adolexxenti u l-adulti li qatt ma ħadu t-tilqim kollu. Sabiex dawn il-lakuni jiġu indirizzati b'mod effettiv, is-Summit indirizza d-diversi ostakli għat-tilqim, inklużi d-drittijiet, ir-regolamentazzjonijiet, l-aċċessibbiltà, id-disponibbiltà, il-kwalità u l-konvenjenza tas-servizzi tat-tilqim; in-normi, il-valuri u l-appoġġ soċjali u kulturali; kif ukoll il-motivazzjoni, l-attitudnijiet, l-għarfien u l-ħiliet individwali. Il-Kummissjoni Ewropea u l-Organizzazzjoni Dinjija tas-Saħħa ħeġġew ukoll biex jingħata appoġġ qawwi lil GAVI, l-Alleanza Globali tat-Tilqim. Il-GAVI għandha rwol kritiku fil-kisba tal-għanijiet globali tat-tilqim fil-pajjiżi tad-dinja li għandhom l-inqas riżorsi. L-aġenda tas-Summit Globali dwar it-Tilqim tinkludi wkoll mudelli u opportunitajiet ġodda għaż-żieda fl-iżvilupp tat-tilqim kif ukoll modi kif tiġi żgurata l-immunizzazzjoni bħala prijorità għas-saħħa pubblika u dritt universali. Sfond Fl-2019, id-WHO ddikjarat l-eżitazzjoni għat-tilqim, li tinkludi l-kompjaċenza u n-nuqqas ta' kunfidenza u konvenjenza, bħala waħda mill-għaxar theddidiet għas-saħħa globali. It-tilqim huwa sikur u effettiv, u huwa l-pedament ta' kull sistema b'saħħitha tal-Kura tas-Saħħa Primarja. Skont il-Wellcome Global Monitor dwar kif jaħsbu u jħossuhom in-nies madwar id-dinja dwar ix-xjenza u l-isfidi ewlenin tas-saħħa, globalment 79 % tan-nies jaqblu li t-tilqim huwa sikur filwaqt li 84 % jaqblu li huwa effettiv. Madankollu, ir-rapport dwar l-Istat tal-Fiduċja fit-Tilqim fl-UE juri li r-rifjut tat-tilqim ilu jiżdied f'ħafna Stati Membri tal-UE, b'rabta mal-livell baxx ta' fiduċja fis-sikurezza u l-effettività tat-tilqim madwar id-dinja. Dan in-nuqqas ta' fiduċja jikkontribwixxi b'mod sinifikanti għat-tnaqqis tar-rati ta' kopertura, li huma essenzjali biex tiġi żgurata l-immunità tal-massa u li qed iwasslu għal żidiet fit-tifqigħ tal-mard. Skont stħarriġ tal-Ewrobarometru li sar f'April ta' din is-sena, kważi nofs iċ-ċittadini tal-UE (48 %) jemmnu li ħafna drabi t-tilqim jista' jikkawża effetti sekondarji serji, 38 % jaħsbu li t-tilqim jista' jikkawża l-istess mard li jipproteġi minnu, filwaqt li 31 % huma konvinti li t-tilqim jista' jdgħajjef is-sistema immunitarja. Dawn iċ-ċifri huma wkoll ir-riżultat ta' żieda fit-tixrid tal-informazzjoni ħażina dwar il-benefiċċji u r-riskji tat-tilqim permezz tal-midja diġitali u soċjali. Il-każijiet tal-ħosba rrapurtati s'issa fl-2019 laħqu globalment l-ogħla l-ammont sa mill-2006. Iż-żieda f'daqqa fil-każijiet tal-ħosba li bdiet fl-2018, kompliet tissokta fl-2019, tant li fir-Reġjun Ewropew tad-WHO biss ġew irrappurtati madwar 90 000 każ fl-ewwel nofs tas-sena u aktar minn 365 000 każ madwar id-dinja. Dawn iċ-ċifri ta' nofs is-sena diġà jaqbżu kull ammont annwali totali sa mill-2006. Il-progress lejn Kopertura Universali tas-Saħħa u fl-aħħar mill-aħħar lejn it-twettiq tal-Għan 3 tal-Għanijiet ta' Żvilupp Sostenibbli - li jiġu żgurati l-ħajjiet b'saħħithom u jiġi promoss il-benesseri għal kulħadd f'kull età - huma prijoritajiet fl-Ewropa u madwar id-dinja. Id-WHO, l-Istati Membri tagħha u l-Unjoni Ewropea ħadu passi kuraġġużi biex jindirizzaw il-lakuni fl-immunizzazzjoni li jiftħu l-bieb għal kwalunkwe marda li tista' tiġi evitata bit-tilqim. L-attivitajiet imnedija mill-Pjan ta' Azzjoni Ewropew dwar it-Tilqim tad-WHO, ir-Rakkomandazzjoni tal-Kunsill dwar kooperazzjoni msaħħa kontra l-mard li jista' jiġi evitat bit-tilqim u l-Azzjoni Konġunta dwar it-Tilqim tal-Unjoni Ewropea għandhom konsegwenzi kbar għas-sistemi tas-saħħa u l-komunitajiet. Għal aktar informazzjoni MEMO Għaxar azzjonijiet favur it-tilqim għal kulħadd Is-Summit Globali dwar it-Tilqim Is-sit web dwar it-tilqim L-Ewrobarometru Speċjali 488: L-attitudnijiet tal-Ewropej lejn it-tilqim Ir-Rakkomandazzjoni tal-Kunsill dwar kooperazzjoni msaħħa kontra l-mard li jista' jiġi evitat bit-tilqim